Ziua Copilului cu multă veselie și surprize la Centrul de Recuperare pentru Copii cu Handicap Satu Mare

Încet-încet, viața începe să reintre în normalitate și în cadrul Direcției Generale de Asistență Socială și Protecția Copilului (DGASPC) Satu Mare. Pentru a asigura condițiile optime de protejare a sănătății, atât a angajaților cât și a beneficiarilor, deocamdată, în cadrul fiecărei instituții din subordinea DGASPC se respectă cu strictețe toate regulile impuse pentru limitarea propagării pandemiei, însă, acest lucru nu îi împiedică pe cei care lucrează cu - și pentru copii, să-i sărbătorească pe cei mici de ziua lor.

După un an întreg de pauză forțată, în care copiii cu dizabilități care frecventau Centrul de Recuperare pentru Copii cu Handicap (CRCH) Satu Mare din subordinea DGASPC au beneficiat de tratamente doar online, acum, în sfârșit, au putut reveni în mult îndrăgitele săli ale instituției. Pentru evitarea contactului cu prea multe persoane, cei circa 80 de copilași care beneficiază de activitățile de recuperare desfășurate aici, au fost împărțile în mai multe grupe, astfel încât să se poată bucura cu toții de Ziua Copilului.

Activitățile din cadrul acțiunii intitulate: ”Zâmbetul, jocul, veselia… îmi colorează copilăria!” au început vineri, 28 mai, la ora 10.00, cu trei ateliere de lucru, unde cei mici s-au distrat de minune, confecționând flori de primăvară din amprentrele mânuțelor lor, alții au făcut măști pentru carnaval, iar cei mai mărișori s-au distrat învățând sensul unor noi cuvinte din dicționar, care au o tonalitate mai hazlie. La eveniment a fost invitat și directorul general Mariana Dragoș, precum și întreaga conducere a DGASPC. Toată instituția a fost îmbrăcată în strai de sărbătoare, împodobită cu baloane colorate și decor festiv, iar după ”munca” din atelier, pe terasă cei mici au fost așteptați cu măsuțele aranjate, căci după decernarea diplomelor, invitatul de onoare al zilei, Mickey Mouse a adus tortul, spre bucuria celor sărbătoriți. Dar șirul de surprize nu s-a încheiat aici! Printre decorațiuni se afla și un căluț atârnat de grinzile terasei, iar când Mickey a tras de coada calului, din decor au început să curgă dulciurile, pe care copilașii le culegeau cu râsete voiase și mare bucurie.

În cadrul DGASPC Satu Mare acțiunile dedicate Zilei Internaționale a Copilului continuă până la mijlocul săptămânii viitoare. De data aceasta nu se organizează un eveniment comun, de mare amploare, ca pe ”vremurile bune”. Au loc acțiuni mai restrânse, dar fiecare copilaș trebuie să simtă că aceasata este ziua lor, în care ei sunt cei sărbătoriți și tot ce se întâmplă este dedicat lor.

Conducerea DGASPC Satu Mare dorește să le mulțumească și pe această cale tuturor ONG-urilor, instituțiilor și sponsorilor darnici, care au făcut ca această sărbătoare să fie și mai frumoasă pentru copiii din marea familie a Direcției.

Biroul de presă al DGASPC Satu Mare